**KLAIPĖDOS LOPŠELIO-DARŽELIO ,,PUMPURĖLIS“**

**DIREKTORĖS PAVADUOTOJOS UGDYMUI**

**ATLIEKANČIOS ĮSTAIGOS VADOVO FUNKCIJAS**

**ASTOS LEVANIENĖS**

**METŲ VEIKLOS ATASKAITA**

Nr.

Klaipėda

**I SKYRIUS**

**STRATEGINIO PLANO IR METINIO VEIKLOS PLANO ĮGYVENDINIMAS**

|  |
| --- |
| Klaipėdos lopšelis-darželis ,,Pumpurėlis“ (toliau – Įstaiga) yra savivaldybės biudžetinė ikimokyklinio ugdymo įstaiga, kurios pagrindinė veikla – ikimokyklinio ir priešmokyklinio amžiaus vaikų ugdymas. Įgyvendinant Įstaigos 2020–2022 metų strateginį ir 2020 metų veiklos planus buvo susitarta dėl įstaigos metų prioritetų – stiprinti mokymosi pagalbą įvairių gebėjimų ugdytiniams, taikant kiekvieno vaiko pažangos matavimo sistemą, kurti pozityvią emocinę aplinką, lemiančią gerą visos bendruomenės savijautą, didinti bendruomenės lyderystės gebėjimus. Prioritetai nulėmė įstaigos tikslus: teikti kokybiškas paslaugas saugioje, šiuolaikinius reikalavimus atitinkančioje aplinkoje, plėtoti pedagoginę, socialinę ir kultūrinę bendruomenės narių sąveiką, taip pat užtikrinti ugdymo kokybę teikiant veiksmingą pagalbą įvairių gebėjimų vaikams.  2020 metais Įstaigoje dirbo 49 darbuotojai (47,78 etato, iš jų 26 pedagoginės ir 23 nepedagoginės pareigybės), veikė 11 grupių (6 ikimokyklinio amžiaus 3 lopšelio grupės ir 2 priešmokyklinio ugdymo grupės). Įstaigoje ugdomas 201 vaikas.  Įstaigoje įgyvendinama Klaipėdos lopšelio-darželio ,,Pumpurėlis“ ikimokyklinio ugdymo programa, patvirtinta direktoriaus 2018 m. lapkričio 7 d. įsakymu Nr.V-144 ir Priešmokyklinio ugdymo bendroji programa. Į ugdomąjį procesą integruotos 4 neformaliojo vaikų švietimo programos: „Dailės gebėjimų ugdymo“, fizinio ugdymo **„**Sportas sveikatos šaltinis“, tyrinėjimų ir eksperimentų programa „Pažinimo laboratorija“ bei anglų kalbos ir meninė programa „Teatriukas angliškai“. Įgyvendinant visas Įstaigos ugdymo programas vykdomas ugdytinių pasiekimų ir pažangos fiksavimas ir vertinimas, orientuotas į ugdymo perspektyvą.  Siekiant švietimo paslaugų patrauklumo, prieinamumo, atsižvelgiama į individualiuosius ir specialiuosius vaikų gebėjimus ir socialinę šeimų padėtį. 50% mokesčio už maitinimą lengvata taikyta 15 vaikų ikimokyklinio amžiaus grupėse ir 2 - priešmokyklinio ugdymo grupėse, 100% mokesčio už maitinimą lengvata buvo taikoma 1 priešmokyklinio amžiaus ugdytiniui. Specialioji pedagoginė pagalba teikta 29 vaikams, turintiems kalbos ir komunikacinių sutrikimų. Ją teikė 1 logopedas. Logopedas konsultavo tėvus apie pagalbą vaikui namuose, darbo specifiką dirbant su vaikais, turinčiais kalbėjimo ir kalbos sutrikimų. Vaiko gerovės komisijoje 2020 metais parengta 3 pažymos dėl vaikų specialiųjų ugdymosi poreikių įvertinimo Klaipėdos pedagoginėje psichologinėje tarnyboje (toliau – PPT) bei specialiojo ugdymo ir (ar) švietimo pagalbos jiems skyrimo.  Siekiant gerinti bendruomenės sveikatą 2020 metais buvo vykdoma Įstaigos Sveikatos stiprinimo programa ir į ją integruotas Sveikatos biuro specialisto veiklos planas, o tai sudarė galimybę kurti vieningą sveikatos stiprinimo sistemą. Formuojant teisingą supratimą apie sveiką gyvenseną ir mitybą pasinaudota Vaisių vartojimo skatinimo vaikų ugdymo įstaigose programa ir Pieno produktų vartojimo vaikų ir švietimo įstaigose paramos programa „Pienas vaikams”. Ugdant supratimą apie fizinės veiklos reikšmę geresnei gyvenimo kokybei organizuotos veiklos: sportinės pramogos, išvykos, bėgimo varžybos - tiek, kiek leido ypatingos 2020-ųjų metų sąlygos. Ugdytiniai dalyvavo 2 respublikiniuose , 1 miesto ir 5 edukaciniuose sporto renginiuose („Impuls“ baseine, regbio mokykloje). Ugdytinių socializacijos plėtojimui, emocijų ir elgesio sutrikimų prevencijai vykdoma programa „Zipio draugai“, nuo 2020 metų pradėta socialinio emocinio ugdymo programa „Kimochi“. Šiose programose dalyvavo 60 priešmokyklinio ir vyresniojo ikimokyklinio amžiaus vaikų.  Iki kovo viduryje paskelbto karantino ir po jo per 5 mėnesius Įstaigoje vyko 18 bendrų tradicinių renginių, 3 ekologiniai, 3 sportiniai, 4 pilietinės pilietinės akcijos, kur dalyvavo visa „Pumpurėlio“ bendruomenė, 3 pažinimo ir kūrybinės raiškos savaitės. Priešmokyklinių ir vyresniųjų grupių vaikai dalyvavo 6 edukacinėse išvykose, dalyvauta 2 miesto projektuose, 2 parodose. Keletą metų aktyviai taikant ir skleidžiant patyriminio ugdymo idėjas Įstaiga 2020 vasario mėnesį buvo priimta nariu į respublikinį STEAM mokyklų tinklą .  2020 metų kovo mėnesį Lietuvą pasiekusi pandemija laikinai sutrikdė sklandų įstaigos darbą. Prasidėjus karantinui teko peržiūrėti planus, ieškoti kitų darbo, bendravimo formų ir būdų, ugdymas ir švietimo pagalba buvo organizuojama nuotoliniu būdu, naudojant elektroninio dienyno sistemą ,,Mūsų darželis“, el. paštą, Zoom platformą, Messenger programėlę. Priimtiniausiomis išraiškos formomis tapo nuotoliniai ir virtualūs renginiai, konkursai, parodos, projektai. Įstaigos pedagogai organizavo respublikinius projektus „STEAM dienelė mano darželyje“, „Skrieja žodeliai į ketureilį posmelį“. Pirmą kartą buvo išbandytas nuotolinis būdas dalyvauti sportiniame renginyje - respublikiniame ikimokyklinio, priešmokyklinio amžiaus vaikų projekte ,,Sportuoju namuose”. Respublikinėje socialinio-emocinio ugdymo olimpiadoje ,,Dramblys“ darželinukams ir pradinukams, taip pat dalyvauta nuotoliniu būdu. Pedagogės aktyviai dalyvavo kitų įstaigų organizuotuose 68 renginiuose, projektuos, parodose.  2020 metais pagal Mokytojų ir pagalbos mokiniui specialistų atestacijos ir kvalifikacijos tobulinimo programą buvo atestuota 1 pedagogė – jai suteikta vyr. mokytojos kvalifikacija. Pedagogai tikslingai tobulino kvalifikaciją, atsižvelgdami į Įstaigos tikslus, prioritetus ir asmeninius poreikius bei pagal vidinio įsivertinimo išvadas kartu su Klaipėdos pedagogų kultūros ir švietimo centru (toliau – PŠKC) parengtą ilgalaikę pedagogų kvalifikacijos tobulinimo programą. 2020 metais profesiniam tobulėjimui buvo išlaikyta aukšta pedagogų motyvacija. Vien pirmojo karantino metu pedagogai kvalifikaciją kėlė 118 kursų, mokymų ir seminarų. Per metus pedagogai išklausė 966 val., vidutiniškai vienam pedagogui teko 6,2 dienos. Visi pedagogai įgiję kompiuterinio raštingumo pagrindus sėkmingai taiko inovatyvias, šiuolaikiškas ugdymo technologijas. Įstaigoje mano iniciatyva 2020 metų pabaigoje pradėta diegti ir jau naudojama vieninga informavimo platforma Microsoft Teams, įgalinanti gerą bendruomenės komunikavimą nuotoliniu būdu.  2020 m.buvo plėtojamas tarpinstitucinis bendradarbiavimas.Buvo organizuota Įstaigoje tradicine tapusi metodinė diena STEAM patirčiai skleisti ir dalintis su miesto pedagogais. Kartu su bendruomene organizuotos bendros veiklos, vaikų kūrybinių darbų parodos, sveikatinimo ir sporto bei kultūriniai renginiai keičiantis įgyta patirtimi ir informacija su socialiniais partneriais. Dalis renginių buvo organizuota nuotoliniu būdu. Dalinantis gerąja patirtimi miesto pedagogams parengti 5 metodiniai rinkiniai paskelbti PŠKC edukaciniame banke. Įstaiga bendradarbiauja su 9 ugdymo įstaigomis Klaipėdoje, yra pasirašiusi sutartis su 2 šalies ikimokyklinio ugdymo įstaigomis, bendradarbiauja su muziejais, Prano Domšaičio galerija, vaikų biblioteka, mokslo institucijomis ir kt. Įstaigoje sudarytos sąlygos Klaipėdos valstybinės kolegijos studentams atlikti pedagoginę praktiką ir tiriamuosius darbus diplominių darbų gynimams. Šis bendradarbiavimas teigiamai įtakoja ugdymo darbo kokybę, gerina Įstaigos prestižą.  2020 metais Įstaigos veiklos kontrolę atlikę Nacionalinis visuomenės sveikatos centras (2020-05-19), kontrolės įstaiga „Inspectum“ (2020-09-10), Valstybinės maisto ir veterinarijos tarnybos Klaipėdos departamentas (2020-09-16), pažeidimų nenustatė. Įstaigos išlaikymui skirtos lėšos naudotos racionaliai ir taupiai, sprendimai dėl jų panaudojimo derinti su Įstaigos savivaldos institucijomis. Tikslinė 5000€ suma panaudota lauko laiptų ir jų turėklų atnaujinimui, kad atitiktų higienos normas. Buvo pakeistos 4 vidaus patalpų durys, 8 grupių miegamuosiuose perdažytos grindys, 4 grupėse atnaujinta sienų danga, 5 ugdymo patalpų langams įrengti roletai, atliktas remontas personalo sanitarinėse patalpose. Atlikti darbai lauko įrengimų saugumui užtikrinti – patikros metu visa įranga atitiko saugumo standartus. Už Įstaigai skirtus 10000 € lauko įrangai įsigyta 5 pavėsinės, 2 smėlio dėžės, 2 lauko įrengimai vaikų fiziniam aktyvumui skatinti. Pradėtas kompiuterių atnaujinimas: įsigyta 2 kompiuteriai ugdymui ir darbui. Už 5600€ atnaujinta virtuvės įranga (sumontuotas priesienio filtras konvekcinei orkaitei, nupirktas elektrinis virimo katilas, 2 šaldytuvai, šaldiklis). Neišspręsti liko aplinkos atnaujinimo klausimai: 2018 m. vasarą pradėtas takelių atnaujinimas trinkelėmis nutrauktas dėl lėšų trūkumo ir didesnioji įstaigos teritorijos dalis vis dar nesutvarkyta; salės, koridorių ir laiptinių estetinė būklė prasta, laiptų turėklai neatitinka higienos reikalavimų.  Informacija apie Įstaigos veiklą visuomenei teikta 2020 metais atnaujintoje Įstaigos internetinėje svetainėje ir Facebook paskyroje. Planuodama artimiausių metų veiklą Įstaigos bendruomenė susitarė dėl šių prioritetų: tobulininti profesinį pedagogų skaitmeninį raštingumą, gerinti vaikų pasiekimų ir veiksmingos švietimo pagalbos įvairių gebėjimų ugdytiniams teikimo gerinimą, taikant vaiko pažangos matavimo sistemą, kuriant savivaldos, socialinės partnerystės ir vadovų lyderystės darną pagrįsti duomenų analize ir įsivertinimu švietimo kokybės užtikrinimą |